Jawaabta Wasiirka: Sidaad la socotaan waxa dawladaha hoose loo sameeyay inay horumariyaan dawlad hoose kastaaba deegaanka ay ka dhisan tahay, waxaanad ogtihiin inay maalin kasta soo baxdo iyagga oo is haysta dawladaha hoose, haddii ay tahay maamulkooda sare iyo haddii ay tahay xildhibaanada, arintaasi waxay keentay inay cardaaduqaha ka dhigto horumarintii iyo himiladii bulshadu ku soo dooratay marka laga eego dhinaca is qabsiga faraha badan, arintaasi waxay u baahan tahay sharci, haddii aad akhriday qoraalkayga waxaan cuskanayaa sharciga, oo aan xaq u leeyahay inaan ku ilaaliyo dawladaha hoose, sharciguna wuxuu dhigayaa in marka dawladdaha hoose la doorto inay sameeyaan xeer hoosaad, xeer hoosaadku waa waxay ku kala baxayaan, sida ay hawsha ku wadayaan, Waxaan kuu caddaynayaa inaanu xeerkaasi gacantayda soo gaadhin, iyadda oo aanay xeerarkii ay ku kala bixi lahaayeen aanay soo samaynin ayuu is qabsigu bilowday, dabadeedna waxaan u yeedhay Garyaqaanka guud iyo dawladaha hoose, waxaan ku idhi idinka oo xeer hoosaad lahayn is qabqabsigiinu wuxuu ka hor imanayaa shuruucda, waxay ka hor imanaysaa dhaqankii suubanaa ee shaqada, waxay ka hor imanaysaa inaydaan waxba qabanin oo aad hagar daamo ku soo kordhisaan bulshada, markaa wax sharci daro ah oo aanu samayn ma jirto, taana waxaanu qabnaa inay tahay wax loo baahan yahay in sharciga la dhamaystiro intaan isqabqabsigu iman.
